
Ikimokyklinio ugdymo tikslas – padėti vaikams išsiugdyti savarankiškumo, sveikos gyvensenos, pozityvaus bendravimo su suaugusiais žmonėmis ir bendraamžiais pradmenis, pažinti savo šalį, pradėti mokytis kūrybiškumo ir mokėjimo mokytis.
Priėmimas. Į ikimokyklinio ugdymo įstaigas priimami vaikai nuo gimimo iki 6 (išimtinais atvejais – iki 5) metų. Tai yra iki tol, kol jie pradės lankyti priešmokyklinę grupę.
Priėmimo į ugdymo įstaigą  tvarką ir prioritetus nustato savininkas: savivaldybė, valstybė ar privatus steigėjas. Ketindami leisti vaiką į pasirinktą ugdymo įstaigą, tėvai (globėjai) turi pateikti prašymą įstaigos vadovui ar savivaldybei, jeigu priėmimas savivaldybėje yra vykdomas centralizuotai.
Priimant vaiką tarp tėvų (globėjų) ir ugdymo įstaigos yra pasirašoma mokymo sutartis, kurioje nurodoma ugdymo programa, jos trukmė, kiti šeimai ir ugdymo įstaigai svarbūs susitarimai. Pereinant iš ikimokyklinės į priešmokyklinę grupę turi būti pasirašoma nauja mokymo sutartis.
Ikimokyklinio ugdymo programa. Ikimokyklinis ugdymas vykdomas pagal ikimokyklinio ugdymo programą, kurią rengia ikimokyklinio ugdymo įstaigos komanda. Prieš rengdami programą vadovai ir auklėtojai ištiria lankančių vaikų bei šeimų poreikius ir į juos atsižvelgia. Rengdami programą jie taip pat vadovaujasi švietimo ir mokslo ministro patvirtintais ikimokyklinio ugdymo programų kriterijais.
Auklėtojo kvalifikacija. Ikimokyklinio ugdymo auklėtojas turi turėti aukštąjį arba aukštesnįjį (specialųjį  vidurinį, įgytą iki 1995 metų) išsilavinimą ir turi būti baigęs vieną iš mokytojų rengimo ikimokyklinėms įstaigoms arba edukologijos studijų krypties programų, taip pat turėti auklėtojo kvalifikaciją.
Grupių steigimas. Ikimokyklinio ugdymo grupės gali būti steigiamos bendrojo ugdymo mokyklose, lopšeliuose-darželiuose, darželiuose, mokyklose-darželiuose, mokyklose-universaliuose daugiafunkciuose centruose ir kitose įstaigose, kurių patalpos yra pritaikytos ikimokyklinio amžiaus vaikams ugdyti ir atitinka higienos normos reikalavimus. Grupės gali būti formuojamos iš to paties arba skirtingo amžiaus vaikų.
Finansavimas. Valstybės lėšomis, pagal mokinio krepšelio metodiką, yra finansuojamos 4 ugdymo valandos per dieną (arba 20 valandų per savaitę). Jeigu programa yra vykdoma ilgiau nei 4 val. per dieną, kitą dalį finansuoja grupės savininkas. Kitus mokesčius (už vaiko maitinimą, ugdymo priemones ir kt.) ir mokėjimo tvarką nustato ikimokyklinės ugdymo įstaigos savininkas. Vaikui, turinčiam specialiųjų ugdymosi poreikių, skiriamas 35 proc. didesnis krepšelis.
Svarbiausi dokumentai ir leidiniai
Ikimokyklinio ugdymo turinys
· Ikimokyklinio ugdymo programų kriterijų aprašas
· Ikimokyklinio amžiaus vaikų pasiekimų aprašas
· Metodinės rekomendacijos ikimokyklinio ugdymo programai rengti
· Leidinys tėvams „Jūsų vaikas – ikimokyklinukas“
· Rekomendacijos tėvams ir pedagogams „Antroji kalba ankstyvajame amžiuje“
Ikimokyklinio ugdymo organizavimas
· Lietuvos higienos norma įstaigoms, vykdančioms ikimokyklinio ir (ar) priešmokyklinio ugdymo programą
· Maitinimo organizavimo tvarkos aprašas
· Privalomo ikimokyklinio ir priešmokyklinio ugdymo nustatymo ir skyrimo tvarkos aprašas
· Rekomendacijos savivaldybėms dėl centralizuoto vaikų priėmimo į švietimo įstaigų ikimokyklinio ir priešmokyklinio ugdymo grupes
Ikimokyklinio ugdymo finansavimas ir aprūpinimas
· Mokinio krepšelio lėšų apskaičiavimo ir paskirstymo metodika
· Švietimo aprūpinimo standartai
· Bendrojo ugdymo dalykų vadovėlių ir mokymo priemonių atitikties teisės aktams įvertinimo ir aprūpinimo jais tvarkos aprašas
· Dėl bendrojo ugdymo dalykų vadovėlių ir mokymo priemonių atitikties teisės aktams įvertinimo ir aprūpinimo jais tvarkos aprašo patvirtinimo
· Valstybės biudžeto specialiųjų tikslinių dotacijų savivaldybių biudžetams skyrimo metodika
· Rekomendacijos dėl vaikų darželių modernizavimo
Reikalavimai auklėtojams
· Reikalavimai mokytojo kvalifikacijai
· Pavyzdinis auklėtojo pareigybės aprašymas
Švietimo pagalba
· Bendro darbo su šeimomis tvarkos aprašas
· Kompleksiškai teikiamos švietimo pagalbos, socialinės paramos, sveikatos priežiūros paslaugų ikimokyklinio ir priešmokyklinio amžiaus vaikams ir jų tėvams (globėjams) tvarkos aprašas
· Ikimokyklinio ugdymo paslaugų planavimo savivaldybėse metodika
Naudingos nuorodos
Filmas  „Darželis, kuriame gera visiems“
Portalas tėvams, auginantiems ikimokyklinio ir priešmokyklinio amžiaus vaikus, ir pedagogams www.ikimokyklinis.lt. 

